**magnolia cu florile ninse**

*George Ioniţă*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

te-am căutat să-ţi spun

că a înflorit magnolia

şi florile ei parcă sunt ninse

de o iarnă târzie

că rândunelele-au venit

şi îşi scutură aripile

de prea mult soare

şi prea mult azur

că stelele ard mult mai aprinse

şi luna ne cheamă pe banca

acum pustie

căci tu ai plecat

lăsând în urmă primăvara

şi magnolia cu florile ninse

şi rândunelele...

pe toate singur eu să le-ndur

chiar şi fărâma aceea de bucurie…